Fa Baiseraele ba tswa kwa Egepeto ka 1513 B.C.E., palo ya bone e ka tswa e ne e feta dimilione di le tharo. Mo setlhopheng seo, go ne go na le bana, bagodi e bile ga go pelaelo gore go ne go na le batho ba ba lwalang kgotsa ba ba golafetseng. Gore boidiidi jo bo kalo bo etelelwe pele go tswa kwa Egepeto, go ne go tlhokega Moeteledipele yo o lorato le yo o akanyetsang ba bangwe. Jehofa o ne a itshupa gore ke Moeteledipele yo o ntseng jalo fa a ne a dirisa Moshe. Ka ntlha ya seo, Baiseraele ba ne ba ikutlwa ba sireletsegile fa ba ya kwa lefelong le ba neng ba sa le itse. (Pes. 78:52) Jehofa o ile a thusa jang batho ba gagwe gore ba ikutlwe ba sireletsegile? O ile a dira gore “ba tlhomagane kafa thulaganyong ya tlhabano” fa ba ne ba tswa kwa Egepeto. (Ekes. 13:18) E re ka ba ne ba rulagantswe sentle, ba ne ba kgona go lemoga gore Modimo ke ene a laolang dilo. Gape Jehofa o ne a dirisa “leru motshegare” le “lesedi la molelo bosigo” go ba gopotsa gore o na le bone, o a ba kaela le gore o ba sireleditse.—Pes. 78:14. w18.09 26 ¶11-12